**Η επίδραση των πατέρων στη γνωστική ικανότητα και στη σχολική επίδοση των παιδιών τους**

      Είναι δεδομένο ότι τα παιδιά με πατέρες που ενδιαφέρονται και ασχολούνται έχουν καλύτερες επιδόσεις στο σχολείο. Σε ορισμένες μελέτες τεκμηριώθηκε ότι οι πατέρες που εμπλέκονται, καλλιεργούν τη σχέση και παίζουν με τα βρέφη, έχουν παιδιά ικανότερα γλωσσικά και γνωστικά και με υψηλότερο δείκτη νοημοσύνης. Τα μικρά παιδιά με πατέρες, που ασχολούνται μαζί τους, ξεκινούν το σχολείο με υψηλότερα επίπεδα ακαδημαϊκής ετοιμότητας. Είναι πιο υπομονετικά και μπορούν να χειριστούν αποτελεσματικότερα τις πιέσεις και τις απογοητεύσεις που συνδέονται με την εκπαίδευση, σε σύγκριση με παιδιά λιγότερο εμπλεκόμενων μπαμπάδων. Η επιρροή της συμμετοχής του πατέρα στην ακαδημαϊκή επιτυχία είναι αισθητή και στην εφηβεία και κατά την ενηλικίωση. Πολυάριθμες μελέτες εφήβων διαπιστώνουν ότι ένας ενεργός και περιποιητικός τύπος πατέρα συνδέεται με βελτιωμένες λεκτικές και πνευματικές ικανότητες και ακαδημαϊκά επιτεύγματα. Μια μελέτη του υπουργείου Παιδείας των ΗΠΑ διαπίστωσε ότι, τα παιδιά βιολογικών πατέρων με υψηλό ποσοστό συμμετοχής, είχαν 43% περισσότερες πιθανότητες από άλλα παιδιά να παίρνουν «Άριστα» και 33% λιγότερες πιθανότητες από άλλα παιδιά να επαναλάβουν μία τάξη.

      Ο αντίκτυπος των πατέρων στη ψυχική ευημερία και κοινωνική συμπεριφορά των παιδιών έχει επίσης εδραιωθεί. Ακόμη και από τη γέννηση, τα παιδιά που έχουν εμπλεκόμενο πατέρα είναι πιο πιθανό να είναι συναισθηματικά ασφαλή και καθώς μεγαλώνουν να έχουν καλύτερες κοινωνικές σχέσεις με τους συνομηλίκους τους.

Οι πατέρες έχουν τεράστιο αντίκτυπο στην ευημερία και την ενδυνάμωση των παιδιών τους. Τα παιδιά μπορούν να εξερευνήσουν το περιβάλλον τους άνετα, όταν ένας πατέρας βρίσκεται κοντά, και μπορούν εύκολα να δεχθούν την παρηγοριά από τον πατέρα τους, μετά από ένα σύντομο χωρισμό. Ορισμένες μελέτες δείχνουν ότι είναι επίσης περισσότερο κοινωνικά και δημοφιλή κατά την παιδική τους ηλικία. Ο τρόπος που παίζουν οι πατέρες με τα παιδιά τους έχει επίσης σημαντικό αντίκτυπο στην συναισθηματική και κοινωνική ανάπτυξη ενός παιδιού. Οι πατέρες περνούν περισσότερο χρόνο απ΄ότι οι μητέρες, παίζοντας με τα βρέφη και τα παιδιά προσχολικής ηλικίας διεγερτικά και έντονα παιχνίδια, μαθαίνοντας στα παιδιά πώς να ρυθμίζουν τα συναισθήματα και τη συμπεριφορά τους. Το σωματικό παιχνίδι με τον μπαμπά μπορεί να διδάξει στα παιδιά πώς να αντιμετωπίσουν τις επιθετικές παρορμήσεις και τη φυσική επαφή, χωρίς να χάνουν τον έλεγχο των συναισθημάτων τους.

      Γενικά, οι μπαμπάδες τείνουν να προάγουν την ανεξαρτησία και την εξωστρέφεια. Οι πατέρες πιέζουν για επίτευγμα, ενώ οι μητέρες τονίζουν την καλλιέργεια. Και τα δύο είναι σημαντικά για μια υγιή ανάπτυξη. Ως αποτέλεσμα, τα παιδιά που μεγαλώνουν με εμπλεκόμενους πατέρες εξερευνούν πιο άνετα τον κόσμο γύρω τους, είναι πιο ανθεκτικά, με καλύτερο αυτοέλεγχο και κόσμια συμπεριφορά. Μία μελέτη παιδιών σχολικής ηλικίας έδειξε ότι τα παιδιά που είχαν καλές σχέσεις με τους πατέρες τους ήταν λιγότερο πιθανό να εμφανίσουν κατάθλιψη, να παρουσιάσουν καταστροφική συμπεριφορά ή να ψεύδονται και ήταν πιο πιθανό να έχουν καλή κοινωνική συμπεριφορά. Η ίδια μελέτη διαπίστωσε ότι τα αγόρια με εμπλεκόμενους πατέρες είχαν λιγότερα προβλήματα συμπεριφοράς στο σχολείο και ότι τα κορίτσια είχαν βελτιωμένη αυτοεκτίμηση. Επιπλέον, πολυάριθμες μελέτες έχουν διαπιστώσει ότι τα παιδιά που ζουν με τους πατέρες τους είναι πιθανότερο να έχουν καλή σωματική και συναισθηματική υγεία, να επιτύχουν ακαδημαϊκά και να αποφύγουν ναρκωτικά, βία και παραβατική συμπεριφορά.

      Εν ολίγοις, οι πατέρες που εμπλέκονται και ενδιαφέρονται έχουν πολύ θετικό αντίκτυπο στην ανάπτυξη και στην υγεία των παιδιών τους, δημιουργώντας ένα γόνιμο και ασφαλές περιβάλλον για τα παιδιά.

**663**